送高文父上柏省墳
作者：葛紹體
朝代：宋

paragraphs: 走騎引征鞍，鳴榔趁行舶。
下唐三百里，棹穩波如席。
霜晴天宇清，日暖带春色。
髻梳粲新粧，羅襦照澄碧。
怡怡兄弟情，亹亹僕馭力。
豈爲詫遊觀，肝腸孝思激。
嵯峨上柏山，丞郎舊形魄。
松臺夜漫漫，竹塢風索索。
聲容弗云遠，肅雝對巾幘。
追惟起家難，飽適敢笑劇。
於昭萬古魂，伊嘏願無斁。
嗟嗟天涯客，青燈延永夕。
君有霜露感，我念雲水隔。